ཐ་མ་གང་ལྟར་མེ་ཏོག་དེ་ལ་སྐྱོན་ཆག་གང་ཡང་མེད་པར་དྷ་སར་འཁྱེར་ཐུབ་པ་བྱུང་ཞིང་།ངའི་བཟའ་ཟླས་མེ་ཏོག་དེ་མཐོང་བ་དང་གསེར་སྲང་སྟོང་ཕྲག་རག་པ་ལྟ་བུའི་དགའ་ཚོར་བྱས་ཏེ།ལམ་སང་ཁོག་མ་ཆེན་པོ་ཞིག་གི་ནང་ཉེ་ཁོར་ཤིང་ནགས་ཀྱི་ནང་ནས་ས་རྒྱུ་གཤིན་པོ་ཞིག་བླངས་རྗེས།མེ་ཏོག་དེ་དེའི་ནང་བཏབ།དེ་ནས་ཉི་མ་རིམ་སོང་གིས་མེ་ཏོག་དེ་ཇེ་ཆེར་འཚར་ཞིང་།གཟའ་ཉི་མར་ངེད་གཉིས་ཀྱིས་སློབ་གྲྭར་ཡོད་པའི་བུ་མོ་ནོར་འཛིན་ལགས་ལ་ཁ་པར་གཏོང་སྐབས།བརྗོད་གཞི་གཙོ་བོ་གཅིག་ནི་མེ་ཏོག་དེ་ད་ཆ་ཆེ་ཆུང་ཇི་ཙམ་ཆགས་ཡོད་མེད་དེ་རེད།མཐར་མེ་ཏོག་དེ་མཚར་སྡུག་རབ་ཏུ་ལྡན་པའི་ངང་བཞད་ཅིང་།དེ་ཡང་ཐེངས་གཅིག་བཞད་པ་ཙམ་མ་ཡིན་པར།ལོ་རྟག་པར་རྒྱུན་མཐུད་དུ་བཞད།